ถนนพระราม 9 กำลังก้าวขึ้นเป็น ทำเลทองของประเทศ
ถนนพระราม 9 เป็น พระราม เดียว ที่ไม่มีคำว่า “ที่” รู้ไหมว่า.. จริงๆ แล้ว ชื่อถนนกับสะพานที่มีคำว่า พระราม ตามด้วยเลขที่ เกิดขึ้นในสมัยรัชกาลที่ 6  แล้วตั้งแต่อดีตจนถึงปัจจุบัน ถนนพระราม 9 เป็นอย่างไร? ลงทุนแมนจะเล่าให้ฟัง
26 พ.ย. 2562

ถนนพระราม 9 กำลังก้าวขึ้นเป็น ทำเลทองของประเทศ / โดย ลงทุนแมน
รู้ไหมว่า ถนนพระราม 9 เป็น พระราม เดียว ที่ไม่มีคำว่า “ที่”
ซึ่งเรื่องนี้มีเหตุผลซ่อนอยุ่
และจริงๆ แล้ว ชื่อถนน พระราม ตามด้วยเลขที่ เกิดขึ้นในสมัยรัชกาลที่ 6
ตั้งแต่อดีตจนถึงปัจจุบัน ถนนพระราม 9 เป็นอย่างไร?
อะไรที่ทำให้ถนนพระราม 9 กลายเป็นหนึ่งในทำเลทองในเวลานี้
ลงทุนแมนจะเล่าให้ฟัง
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
การตั้งชื่อถนนแต่ละสายจะมีความเชื่อมโยงกับพระนามของพระมหากษัตริย์
พร้อมเหตุผลทางประวัติศาสตร์ที่เกี่ยวข้องทั้งสิ้น ยกตัวอย่างเช่น
ถนนพระรามที่ 1 (สะพานยศเส ถึง ถนนราชดำริ) เป็นถนนเส้นที่รัชกาลที่ 1 ครั้งทรงเป็นสมเด็จเจ้าพระยามหากษัตริย์ศึกเสด็จกลับจากราชการทัพเมืองเขมรมาปราบจลาจลในกรุงธนบุรี ผ่านจุดที่เป็นสะพานกษัตริย์ศึก หรือสะพานยศเส
ถนนพระรามที่ 4 (ถนนเจริญกรุง ถึง ถนนสุนทรโกษา)
เป็นถนนที่รัชกาลที่ 4 โปรดให้ขุดคลองลัดจากคลองผดุงกรุงเกษมไปถึงคลองเตย
สำหรับถนนพระราม 9 เป็นถนนที่รัชกาลที่ 9 พระราชทานนามขึ้น
ซึ่งเป็นที่ตั้งของสถานที่สำคัญคือ วัดพระราม 9 กาญจนาภิเษกที่พระองค์โปรดให้สร้าง
ถนนเส้นนี้เป็นเพียงถนนเส้นเดียวที่ไม่มีคำว่า “ที่” ต่อท้าย เนื่องมาจากรัชกาลที่ 9 ไม่มีพระราชประสงค์ให้มีคำ “ที่” ต่อท้ายคำว่า “พระราม” (จากพระราชดำรัสที่พระราชทานแก่ผู้ว่าราชการกรุงเทพมหานครและปลัดกรุงเทพมหานคร เมื่อวันที่ 19 กันยายน พ.ศ. 2539)
ทั้งหมดนี้จึงสรุปได้ว่า ถนนที่ขึ้นต้นด้วย “พระราม” มีคำว่า “ที่” เสมอ 
ยกเว้น ถนนพระราม 9 (ส่วนชื่อสะพานและเขื่อนนั้นจะไม่มีคำว่า “ที่” ต่อท้ายคำ “พระราม” ทั้งหมด)
แล้วปัจจุบัน ถนนพระราม 9 กำลังก้าวขึ้นเป็น ทำเลทองของประเทศอย่างไร?
ถนนพระราม 9 มีความยาวประมาณ 9 กิโลเมตร โดยมีจุดเริ่มต้นตั้งแต่แยกพระราม 9 
บริเวณสี่แยกระหว่างถนนรัชดาภิเษกและถนนอโศกมนตรี ไปจนถึงทางแยกต่างระดับศรีนครินทร์
ที่ผ่านมา โครงการอสังหาริมทรัพย์ย่านธุรกิจใจกลางกรุงเทพฯ มีพื้นที่จำกัดในการขยายตัว และมูลค่าที่ดินมีราคาแพง
เรื่องนี้ส่งผลให้เกิดการขยายตัวย่านธุรกิจเดิมจากสีลม สาทร และ อโศก ออกมายังย่านธุรกิจใหม่ ซึ่งหนึ่งในนั้นก็คือ พระราม 9
จุดเด่นหลักๆ ของทำเลย่านนี้ก็คือ การเป็นจุดเชื่อมต่อสำคัญของถนนหลายสาย เช่น ถนนรัชโยธิน ถนนอโศกออกไปเชื่อมกับสุขุมวิท ถนนศรีนครินทร์เชื่อมออกไปยังสนามบินสุวรรณภูมิ
ประกอบกับโครงการรถไฟฟ้าสายสีน้ำเงินที่ผ่านย่านเศรษฐกิจใจกลางกรุงเทพฯ เช่น อโศก และ สีลม รวมไปถึงการเป็นจุดเชื่อมต่อกับรถไฟฟ้าสายสีส้มในอนาคต ตั้งแต่ ศูนย์วัฒนธรรมแห่งประเทศไทย ไปจนถึง มีนบุรี
ทำให้ในปัจจุบันที่ดินบริเวณ MRT พระราม 9 มีมูลค่าสูงถึง 800,000 บาทต่อตารางวา และก็น่าจะมีแนวโน้มปรับตัวสูงขึ้นอีก หากรถไฟฟ้าสายสีส้มเปิดให้บริการ
อีกหนึ่งสิ่งสำคัญของทำเลย่านนี้ก็คือ การเป็นแหล่งธุรกิจสำคัญของคนจีน
การขยายตัวของเศรษฐกิจประเทศจีน ทำให้นักธุรกิจชาวจีนเข้ามาอยู่อาศัยและลงทุนในประเทศไทย จนปัจจุบัน นักธุรกิจชาวต่างชาติ ที่ทำงานในประเทศไทยทุกๆ 100 คน เป็น
คนญี่ปุ่น 19 คน
คนจีน 15 คน
คนฟิลิปปินส์ 10 คน
คนอินเดีย 8 คน
และที่เหลือ เป็นสัญชาติอื่นๆ
แล้วทำไม คนจีนมาอาศัยอยู่แถวนี้ค่อนข้างมาก?
เหตุผลหลักๆ ที่ทำให้คนจีนมาอาศัยอยู่ละแวกนี้ก็คือ 
สถานทูตจีน ที่ตั้งอยู่บนถนนรัชดาภิเษก นั่นเอง..
จึงเป็นเหตุผลที่ว่า หากเราไปเดินตลาดห้วยขวางตอนนี้ 
เราจะเห็นของฝากสำหรับคนจีนเต็มไปหมด
รวมไปถึงตลาดนัดรถไฟ รัชดา หลังห้างเอสพลานาด รัชดา ที่จะมีจำนวนคนจีนมากกว่าคนไทย
หมายความว่า ถนนเส้นนี้ในอนาคตน่าจะเป็นแหล่งที่อยู่อาศัยของคนจีน ไม่ต่างอะไรไปจากย่านทองหล่อที่เป็นทำเลของคนญี่ปุ่น
นอกจากนี้ ถนนพระราม 9 ยังเป็นแหล่งธุรกิจและไลฟ์สไตล์ที่มีบริการครบวงจร ตั้งแต่สำนักงาน ห้างสรรพสินค้า สถานที่จัดอีเวนต์ ตลาดนัด แหล่งท่องเที่ยวตอนกลางคืน โรงพยาบาล และคอนโดที่กำลังพัฒนาใกล้จะแล้วเสร็จอีกหลายโครงการ
ทั้งหมดนี้ ก็ถือเป็นสิ่งที่ยืนยันได้ว่า ถนนพระราม 9 น่าจะมีศักยภาพมากพอสำหรับการเติบโตและ กลายมาเป็นอีกหนึ่งทำเลทองในประเทศไทย..
ปิดท้ายด้วยข้อมูลที่น่าสนใจ
ดีลที่ใหญ่สุดในปีที่ผ่านมาบนถนนพระราม 9 ก็คือ 
การเข้าซื้อ GLAND จากเครือ CPN ที่มีมูลค่ารวมกันกว่า 20,000 ล้านบาท 
ทำให้ CPN เป็นเจ้าของทั้ง เดอะ แกรนด์ พระราม 9, เดอะ ไนน์, ยูนิลีเวอร์ เฮ้าส์, อาคาร จี ทาวเวอร์ และเซ็นทรัลพระราม 9
----------------------
Blockdit โซเชียลมีเดีย รูปแบบใหม่
----------------------
References
-นิตยสารศิลปากร • ปีที่ ๕๔ ฉบับที่ ๒
-ถนนและสะพานทื่ชื่อ “พระราม” ต้องตามดวยเลขที่หรือลำดับที่, วีณา โรจนราธา
-Google Map
-CBRE
-
-
-